Ses mense, waaronder ’n baba, sterf in botsing met vragmotorFoto: Verskaf. Ses mense, waaronder ’n baba, is dood toe ’n steenkoolvragmotor en ’n voertuig gebots het en die vragmotor gevolglik aan die brand geslaan het. Ineke van Huyssteen, woordvoerder vir ER24, het gesê die voorval het Saterdagmiddag op die R546 tussen Evander en Embalenhle in Mpumalanga plaasgevind. “Toe paramedici by die toneel opdaag, het hulle die voertuig en die vragmotor langs die pad aangetref. ’n Deel van die vragmotor was nog aan die brand,” het Van Huyssteen gesê. Toe paramedici verder ondersoek instel, het hulle ŉ baba en vier volwassenes buite die voertuig aangetref. “Een ander persoon was nog in die voertuig vasgekeer. Ongelukkig was daar niks wat paramedici vir hulle kon doen nie en hulle is op die toneel dood verklaar,” het Van Huyssteen gesê. Joseph Mabuza, woordvoerder van die provinsiale departement vir gemeenskapsveiligheid en sekuriteit, het die voorval aan Maroela Media bevestig. Foto: Verskaf.